b'\n_START_ARTICLE_\nFiberspr\xc3\xa6ngning\n_START_PARAGRAPH_\nEn fiberspr\xc3\xa6ngning er en akut eller kronisk skade p\xc3\xa5 v\xc3\xa6vet i en muskel i en sene eller begge._NEWLINE_Alle muskler i kroppen er opbygget af fibre. De mindste fibre er s\xc3\xa5 sm\xc3\xa5, at man ikke kan se dem med det blotte \xc3\xb8je. De samler sig og danner fibriller. Musklen er omgivet af en muskelhinde. N\xc3\xa5r man f\xc3\xa5r en fiberspr\xc3\xa6ngning, s\xc3\xa5 er det en muskelfiber, som bliver revet over. F\xc3\xb8lelsen af en fiberspr\xc3\xa6ngning vil typisk v\xc3\xa6re en skarp smerte i musklen. Det kan sammenlignes med en elastik, der bliver revet over. Afh\xc3\xa6ngig af belastningen af musklen kan skaden v\xc3\xa6re overfladisk eller mere alvorlig, som n\xc3\xa5r der er en overrivningen af musklen. I forbindelse med l\xc3\xb8betr\xc3\xa6ning er det mest almindelige, at skaden er overfladisk med \xc3\xb8mhed og lidt misfarvning, der skyldes bl\xc3\xb8dningen i musklen. Den typiske \xc3\xa5rsag er d\xc3\xa5rlig tr\xc3\xa6ningstilstand, dvs. at musklen uds\xc3\xa6ttes for st\xc3\xb8rre/oftere belastning, end den kan b\xc3\xa6re/holde til._NEWLINE_N\xc3\xa5r man l\xc3\xb8ber, uds\xc3\xa6ttes musklen for en mindre, men vedvarende belastning. Det er derfor vigtigt, at musklen f\xc3\xa5r den n\xc3\xb8dvendige hvile bagefter. Hvis dette ikke er tilf\xc3\xa6ldet, s\xc3\xa5 kan musklen v\xc3\xa6re udmattet, n\xc3\xa5r den belastes n\xc3\xa6ste gang, og det kan fremkalde fiberskader. Hvis musklen er kold, eller hvis man l\xc3\xb8ber intervaller, hvor intensiteten \xc3\xa6ndres dramatisk, kan det ogs\xc3\xa5 medf\xc3\xb8re fiberskader._NEWLINE_N\xc3\xa5r skaden er sket, skal den behandles efter RICE-princippet: med ro (Rest), evt. nedk\xc3\xb8ling med is (Ice), kompression (Compression) og elevation (Elevation). Det er vigtigt at undg\xc3\xa5 forfrysninger, hvorfor det ikke anbefales at anvende k\xc3\xb8lespray, is\xc3\xa6r da den kun k\xc3\xb8ler p\xc3\xa5 overfladen og ikke i dybden._NEWLINE_Det er let at f\xc3\xa5 fiberskader, og det er vigtigt at f\xc3\xa5 hvilet ordentligt, inden tr\xc3\xa6ningen genoptages._NEWLINE_Efter et par dage kan man massere musklen og varme den lidt. Det kan tage uger at komme sig over en fiberskade, og det er vigtigt at g\xc3\xa5 forsigtigt frem, da skaden ellers forv\xc3\xa6rres.'